b'\n_START_ARTICLE_\nLuka Bratec\n_START_SECTION_\nIgralska kariera\n_START_PARAGRAPH_\nS hokejem na travi se je za\xc4\x8del ukvarjati v ranem otro\xc5\xa1tvu v HK Svoboda Ljubljana. Za \xc4\x8dlansko ekipo je prvi\xc4\x8d zaigral v sezoni 1993/1994, pri \xc5\xa1e ne dopolnjenih petnajstih letih. Na za\xc4\x8detku je veliko menjal igralna mesta, se za nekaj \xc4\x8dasa ustalil v obrambi na mestu levega branilca, vendar se je nato preselil na pozicijo zadnjega veznega igralca, kjer je igral ve\xc4\x8dino kariere. Leta 1997 je kot posojen igralec, zaigral za ekipo HK Triglav Predanovci na evropskem klubskem pokalnem prvenstvu skupine C na Dunaju. Istega leta se je prebil tudi v dr\xc5\xbeavno reprezentanco Slovenije, za katero je prvi\xc4\x8d zaigral proti Mad\xc5\xbearski (1:3) na Panonskem pokalu v Zagrebu._NEWLINE_Z UHK Svobodo je leta 1998 na evropskem klubskem dvoranskem prvenstvu skupine C v Beogradu osvojil bronasto medaljo, kar je bila za slovenske klube prva medalja na evropski ravni tekmovanja. Leta 1999 je s klubom osvojil tretji zaporedni naslov dvoranskega dr\xc5\xbeavnega prvaka, sam pa bil progla\xc5\xa1en za najbolj\xc5\xa1ega igralca prvenstva. Najbolj\xc5\xa1i strelec in igralec dvoranskega prvenstva je bil nato \xc5\xa1e v letu 2001._NEWLINE_V letu 2000 je kot posojen igralec, na evropskem klubskem pokalnem prvenstvu skupine C na Dunaju, zaigral za HK Moravske Toplice in pripomogel k osvojitvi bronaste medalje, prve za slovenske klube na prostem. Leta 2002 je najprej osvojil naslov dvoranskega prvaka, nato pa \xc5\xa1e svoj prvi in edini naslov dr\xc5\xbeavnega prvaka v hokeju na travi. Leta 2002 je nastopil tudi na kvalifikacijah za evropsko prvenstvo v poljskem Poznanju. V letu 2003 je osvojil \xc5\xa1e svojo tretjo evropsko bronasto medaljo in sicer z reprezentanco v dvoranskem hokeju na evropskem prvenstvu skupine C v italjanski Bresci, kjer je dosegel tudi tri zadetke._NEWLINE_Po razpadu UHK Svoboda konec leta 2003 je prestopil k D\xc5\xa0R Murska Sobota in z njimi v letu 2007 osvojil srebrno medaljo na dvoranskem prvenstvu ter po tem prvenstvu zaklju\xc4\x8dil kariero. V letu 2009, je nato sprejel izziv in se za dvoransko prvenstvo priklju\xc4\x8dil HK Pliva Lipovci ter z njimi osvojil svoj peti naslov dr\xc5\xbeavnega dvoranskega prvaka. Z ekipo je uspe\xc5\xa1no nastopil, tudi na svojem petem evropskem dvoranskem klubskem prvenstvu, tokrat skupine Challenge I, v francoskem Cambraju in osvojil \xc4\x8detrto mesto. Po tem prvenstvu se je dokon\xc4\x8dno igralsko upokojil._NEWLINE_Za reprezentanco Slovenije v hokeju na travi je v obdobju med letoma 1997 in 2003 odigral sedemnajst tekem in leta 2002 na prijateljski tekmi v Zagrebu, ob porazu z 2:5 proti Hrva\xc5\xa1ki, dosegel svoj edini reprezentan\xc4\x8dni zadetek.'